खून की कमी, अनियमित पीरियड्स, उंगलियों में गांठें जैसी समस्याओं से जूझतीं महिलाएं, बीए पास भी इस काम में
विश्व स्वास्थ्य संगठन की रिपोर्ट कहती है कि भारत में बीड़ी बनाने में करीब 49 लाख लोग लगे हैं। इनमें से अकेले 18 लाख लोग पश्चिम बंगाल से हैं जिसमें 90% से अधिक महिलाएं हैं।
ज्यादातर ग्रामीण इलाकों में आपने लोगों को बीड़ी पीते देखा होगा। बुजुर्गों से पूछिए कि उनके समय में कौन सी बीड़ी पॉपुलर थी तो आपको हिंदमाता, गणेश, श्याम, जीवनछाप, टेलीफोन, टेलीग्राम, घोड़ा छाप जैसे ब्रांड के नाम सुनने को मिलेंगे। 
जब गुलजार ने लिखा ‘बीड़ी जलाई ले, जिगर से पिया’ तो सभी ने जाना कि किस्म-किस्म के सिगरेट के दौर में आज भी बीड़ी का वजूद है। देश में करीब 8 करोड़ लोग बीड़ी पीते हैं। जाहिर सी बात है कि बीड़ी है तो इसे बनाने वाले भी हैं। विश्व स्वास्थ्य संगठन की रिपोर्ट कहती है कि भारत में बीड़ी बनाने में करीब 49 लाख लोग लगे हैं। इनमें से अकेले 18 लाख लोग पश्चिम बंगाल से हैं जिसमें 90% से अधिक महिलाएं हैं। इन्हें अपने घरों में तंबाकू मसाला और तेंदु पत्ता से बीड़ी बनाते देखा जा सकता है। कहने को उन्हें रोजगार तो मिला है लेकिन साथ में कई बीमारियां भी मिली हैं। TB (ट्यूबरक्लोसिस) और अस्थमा से पीड़ित महिलाएं तो हर दूसरे-तीसरे घरों में होती हैं। आज उन महिलाओं के जीवन से हम रू-ब-रू होंगे। 
आज दैनिक भास्कर के ‘ये मैं हूं’ की जगह ‘ये हम हैं’ में पढ़िए पश्चिम बंगाल के मुर्शिदाबाद और मालदा जिले की चार महिलाओं की कहानी।
कमाल फातिमा 
बीड़ी ज्यादा बनाने पर मिलता अच्छा दूल्हा
मैं मालदा जिले के गोपालपुर गांव की हूं। आठवीं तक पढ़ाई की है। लेकिन गरीबी ने आगे पढ़ने न दिया। परिवार के लिए दो पैसे कमा सकूं, इसलिए बीड़ी बनाने के काम में जुट गई। गांव में बीड़ी बनाने के सिवा दूसरा काम था भी नहीं, न ही मुझे कुछ और आता था। शुरू-शुरू में किसी भी दूसरी लड़की के मुकाबले तेजी से बीड़ी बना लेती थी। तब भी और आज भी यह कहा जाता है कि जो जितना अधिक बीड़ी बनाएगा उसकी शादी भी अच्छे घर में होगी। 15 वर्ष की होते-होते मेरा भी ब्याह हो गया। जैसे मायके में बीड़ी बनाती थी, वैसे ही ससुराल में भी बीड़ी बनाने लगी। समय के साथ एक लड़का और तीन लड़की हुए। आज मेरी उम्र 40 साल हो चुकी है।
दिनभर में बना लेती हूं 500-600 बीड़ी 
पहले दिनभर में एक हजार बीड़ी बना लेती थी, लेकिन अब घर का कामकाज करने में ज्यादा समय निकल जाता है। फिर भी दिनभर में 500-600 बीड़ी तो बना ही लेती हूं। सुबह उठकर घर की साफ-सफाई, खाना बनाना और बच्चों को स्कूल-कॉलेज भेजना, हर दिन का रूटीन है। इसके बाद जो समय मिलता है उसमें बीड़ी बनाती हूं। इसके लिए 70-80 रुपए मिल जाते हैं। लेकिन इतने कम पैसों से कुछ नहीं होता। पति खेती करते हैं तो उन्हें भी ज्यादा आमदनी नहीं होती। इसलिए मैं बीड़ी बनाने के साथ मुर्गियां भी पालती हूं। इन्हें बेचकर थोड़ी बहुत कमाई हो जाती है। इन पैसों से ही बच्चों की फीस भर पाती हूं।
400 महिलाओं में कई टीबी से पीड़ित 
गोपालपुर की कमांतिपुरा बस्ती में मेरी तरह 400 से अधिक महिलाएं बीड़ी बनाती हैं। इनमें से कई TB से पीड़ित हैं। मुझे TB तो नहीं हुई लेकिन रह-रहकर खांसी उठती है। जितनी देर तंबाकू मसाला केंदु पत्ता में लपेटती हूं उतनी देर सांसों में तंबाकू का डस्ट जाता रहता है। तीन-तीन, चार-चार घंटे तो एक ही पोजिशन में बैठकर बीड़ी बनाना होता है। पीठ और कमर दर्द तो ऐसा है कि किसी का सहारा लेकर ही खड़ी हो पाती हूं।
नमिता मंडल 
9 साल पहले 60 रुपए, अब 160 मिल रहे 
मालदा जिले के माणिकचक घाट में मेरा घर है। जब 10 साल की थी, तब से ही बीड़ी बना रही हूं। बीड़ी बनाने में पहले भी कम पैसे मिलते थे और आज भी। मुझे याद है 9 साल पहले एक हजार बीड़ी बनाने पर 60 रुपए मिलते थे, अब 160 रुपए मिलते हैं। किसी का हाथ तेज है तो एक दिन में एक हजार बीड़ी बन जाती है, लेकिन सामान्य तौर पर दो दिन लग जाते हैं। यानी हर दिन के हिसाब से देखें तो महज 80 रुपए ही मिल पाते हैं। कई बार तो एक हजार बीड़ी बनाने पर 140 रुपए ही मिल पाते हैं। बीड़ी जरा भी ठीक से नहीं बनी तो महाजन उसके पैसे काट लेता है।
शादी के आठ साल बाद भी बच्चे नहीं 
मेरी शादी को आठ साल हो चुके हैं लेकिन अब तक मां नहीं बन पाई। कई रोगों ने जकड़ लिया। सांस लेने में तकलीफ होती है। कमर में दर्द बना रहता है। जब डॉक्टर को दिखाया तो उन्होंने कहा कि बीड़ी बनाती हो क्या! मैंने हामी भरी तो कहा कि बीड़ी बनाना छोड़ दो नहीं तो बिस्तर से भी उठ नहीं पाओगी। तब कुछ समय के लिए बीड़ी बनाना छोड़ा और सिलाई की ट्रेनिंग ली। लेकिन टेलरिंग का काम ही नहीं मिलता था, तब मजबूरी में फिर से बीड़ी बनाना शुरू किया।
खेलने की उम्र में बच्चे भी बना रहे बीड़ी 
मेरे बच्चे नहीं हैं। सोचती हूं अच्छा है बच्चा नहीं है। बच्चे होते तो उन्हें भी बीड़ी बनानी पड़ती ।
माणिकचक में कहीं भी चले जाइए, बच्चियां भी बीड़ी बनाते दिख जाएंगी। माता-पिता इतना कमा नहीं पाते कि घर चल सके। इसलिए बच्चियों को भी इस काम में लगा देते हैं। बच्चे कई बार बीड़ी ठीक से नहीं पाते तो उनके पैसे कट जाते हैं। ये बच्चियां रोते हुए घर आती हैं।
नीलिमा मंडल 
केंदु पत्ते घटने पर खुद का लगाना पड़ता है पैसा 
माणिकचंद में मेरा घर है। घर का काम संभालते हुए हर दिन 900 से 1000 बीड़ी बना लेती हूं। हालांकि बहुत मुश्किल से महीने के 3000 रुपए कमा पाती हूं। महाजन से 250 ग्राम तंबाकू मसाला और केंदु पत्ते मिलते हैं। लेकिन कभी मसाला कम पड़ जाता है तो कभी केंदु पत्ता। ऐसा होने पर महाजन कोई बात नहीं सुनते। तब अपने पास से मसाला और केंदु पत्ते खरीदने पड़ते हैं। तब जो पैसे हमें मिलने चाहिए, उसमें कटौती हो जाती है।
कई सालों से है खांसी, नहीं होता इलाज 
15 साल से बीड़ी बना रही हूं। कभी बीड़ी नहीं पी लेकिन तंबाकू की गंध मेरे सांसों में घुलती रहती है। कई सालों से खांसी है। अब तो आंखों से भी कम दिखाई देता है। कभी दुपट्‌टा तो कभी साड़ी से अपना मुंह ढंकती हूं, लेकिन फिर भी तंबाकू का डस्ट नाक-मुंह से भीतर चला जाता है। घंटों बैठकर बीड़ी बनाने से गर्दन अकड़ जाती है। सरकार की ओर से न कभी ग्लब्स दिए गए, न ही मास्क।
मुरजीना खातून 
बीए पास हूं, बीड़ी बनाती हूं 
मैं मुर्शिदाबाद के लालगोला की रहने वाली हूं। लोग कहते हैं कि तुम बीए पास हो, बीड़ी क्यों बनाती हो। मैं कहती हूं क्या करूं, यहां कोई काम ही नहीं है। बीड़ी नहीं बनाऊंगी तो घर कैसे चलेगा। 12 साल की उम्र से बीड़ी बना रही हूं। जब स्कूल में पढ़ती थी, तब भी स्कूल से घर आते ही बीड़ी बनाने में जुट जाती थी। तब 200-300 बीड़ी एक दिन में बना पाती थी। अब दिनभर में 1000 बीड़ी बना लेती हूं।
न पीएफ, न ही किसी तरह की दूसरी सुविधाएं
कंपनी से हमें सीधे काम नहीं मिलता। तंबाकू, केंदु पत्ता और धागा हमें बीच के आदमी (मेडिएटर) से मिलता है। डेढ़-दो घंटे तो केंदु पत्तों को बराबर साइज करने में ही चला जाता है। फिर इनमें तंबाकू मसाला भरने का काम होता है। इसके ऊपर फिर से काला और लाल धागा लपेटा जाता है। घंटों काम करने के बाद भी हमें बहुत कम पैसे मिलते हैं। हमारा न तो पीएफ (प्रोविडेंट फंड) कटता है और न ही किसी तरह की दूसरी सुविधा ही मिलती है।
सेंट्रल बीड़ी हॉस्पिटल में भी इलाज का अभाव 
मुर्शिदाबाद के धुलियान में बीड़ी वर्कर्स के लिए सेंट्रल बीड़ी हॉस्पिटल खोला गया था। सन 2000 में जब प्रणब मुखर्जी जांगीपुर से सासंद थे, तब मुर्शिदाबाद के धुलियान में बीड़ी वर्कर्स के लिए सेंट्रल बीड़ी हॉस्पिटल खोला गया था। लेकिन यहां भी इलाज ठीक से नहीं होता। यहां स्पेशियलिस्ट डॉक्टर नहीं मिलते। एक बार अस्पताल में दिखाया तो उन्होंने महंगी दवाएं लिख दी। 1500 रुपए की दवा मैं कहां से लाती।
चलते-चलते 
सेल्फ एम्प्लॉयड वुमंस एसोसिएशन (SEWA) की स्थानीय को-ऑर्डिनेटर जया बताती हैं कि बीड़ी वर्कर्स की हालत बेहद खराब है। महिलाएं इस उद्योग में पिस रही हैं। उन्हें दिहाड़ी मजदूर से भी कम पैसे मिलते हैं। कंपनियां वर्कर्स से जुड़ा कोई डॉक्यूमेंट नहीं रखतीं। उनकी मनमानी चलती है। बीड़ी महिलाओं की सेहत के लिए कुछ नहीं किया जाता। अगर सरकार के स्तर पर उनकी मदद की जाए तो इनकी स्थिति में सुधार हो सकता है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।